Tamta

Tamta Goduadze (georgisk: თამთა გოდუაძე, gresk: Τάμτα Γκοντουάτζε, født 10. januar 1981 i Tbilisi i Georgia), best kjent under artistnavnet Tamta, er en georgisk-grekisk sanger. Hun er kjent i Hellas og Kypros etter å ha deltatt i greske Super Idol, der hun endte på andreplass. Tamta har utgitt en rekke singler i Hellas, blant andre «Ftes», «Den telionei etsi i agapi» og «Agapise me». Hun representerte Kypros i Eurovision Song Contest 2019 i Israel med sangen «Replay».

Bakgrunn 
Tamta Goduadze ble født i Den georgiske sosialistiske sovjetrepublikk, der hun vokste opp og begynte å synge som femåring. Da Tamta var 22 år gammel, flyttet hun med familien til Hellas. Senere deltok hun i musikkonkurransen Super Idol, et talentshow basert på Idol-formatet. Tamta nådde finalen der hun tapte mot Stavros Konstantinou. I januar 2007 offentliggjorde kringkasteren Elliniki Radiofonia Tileorasi (ERT) at Tamta var en av deltakerne i den greske finalen til Eurovision Song Contest 2007. I finalen endte hun på tredjeplass med låten «With Love». Like etter slapp hun debutalbumet Tamta. Hennes andre album, Agapise Me, ble utgitt 16. mai 2007 og inneholdt blant annet hiten «Agapise Me». I mars 2010 kom hennes tredje album, Tharros i Alitheia. Hennes fjerde og hittil siste album, Best of Tamta, kom i 2017.

Goduadze var også en av mentorene i X Factor Georgia i 2014 og siden The X Factor Hellas i 2016. I desember 2018 offentliggjorde den kypriotiske kringkasteren RIK at Tamta skal representere Kypros i Eurovision Song Contest 2019 med låten «Replay». Hun deltok i semifinale 1 tirsdag 14. mai og kvalifiserte seg til finalen lørdag 18. mai. I finalen endte hun på 13. plass med 109 poeng.

Referanser

Eksterne lenker 
 
 
 
 

 
 
 
 

Greske sangere
Deltakere i Eurovision Song Contest 2019
Personer fra Tbilisi